R. Rafaj, poslanec: (2010-02-11):
Oproti minulosti, keď už tento návrh, podobný, bol v tejto sále, sme urobili revíziu a ústretový krok v tom, že sa vkladá nielen odsek 6, ktorý hovorí, že obec nemôže obmedziť alebo zakázať využitie verejného priestranstva v obci na účely umiestňovania pamätníkov, pamätných tabúl, sôch, súsoší, štátneho symbolu Slovenskej republiky alebo jeho časti, alebo iných umeleckých diel vyjadrujúcich pamiatku a úctu k historickým miestam, udalostiam alebo národným buditeľom a osobnostiam viažucim sa k národnej histórii Slovenska budovaných alebo vytváraných prirodzene vo verejnom záujme, ak žiada o to petíciou aspoň 10 % obyvateľov obce s trvalým pobytom na území obce. Čiže, toto je to nóvum, že sa to opiera aj o legitímne ústavné právo občanov žiadať v petícii zastupiteľstvo o zmenu. Takže, ak o to aspoň 10 % obyvateľov obce požiada a petícia bude spĺňať ustanovenia, ktoré určuje osobitný zákon, to znamená, zákon o petičnom práve, tak v tom prípade si myslíme, že tých 10 % aktívnych obyvateľov obce, ktorí svojím podpisom vyjadria svoj podpis, je dostatočne legitímnym na obmedzenie časti právomoci práve z titulov, o ktorých som hovoril, a to sú dôvody politické, etnické alebo náboženské, alebo nejaké iné a ktoré sú nenáležité, pretože môžu v konkrétnej obci alebo meste podľa jeho etnického, náboženského alebo politického názorového zloženia eliminovať napríklad umiestnenie sochy Štúra, Tešedíka, Cyrila a Metoda, Hlinku alebo ktoréhokoľvek iného významného predstaviteľa, o ktorom sa naše deti učia v dejepise a ktorý, alebo udalosť aj historická, priamo súvisí, povedzme, aj s danou obcou alebo má celoslovenský rozmer. Vkladá sa aj nový odsek 7, ktorý konštatuje, že obec nemôže využiť verejné priestranstvo na umiestnenie pamätníkov, pamätných tabúl, sôch, súsoší, ak sa udalosť alebo osobnosť spája s potláčaním národných práv Slovákov, čiže to je ten prvý moment, ktorý to znemožňuje a aspoň 5 % obyvateľov obce s trvalým pobytom na území obce sa vysloví proti umiestneniu pamätníkov, pamätných tabúl, sôch a súsoší v petícii. Obec je v takom prípade povinná požiadať Ministerstvo kultúry Slovenskej republiky o súhlas s ich umiestnením. Čiže riešime aj druhú stránku problematiky a to sú, povedzme, kontroverzné osobnosti. Opäť sa dáva priestor občanom obce. V tomto prípade 5-percentné kvórum sme navrhli a to z toho dôvodu, že predsa len ten negatívny alebo brzdiaci moment jednak sa vždy ťažšie dosahuje u občanov ako pozitívna aktivita za niečo, preto je tu rozdiel v kvóre, že 10 % je uvedených v bode 6 za niečo a 5 % v bode 7, kde sa vyjadruje časť obyvateľov obce proti niečomu. A v spornom prípade sa dáva ešte konečná možnosť požiadať ministerstvo kultúry v prípade, ako to už obyčajne býva pri kontroverzných osobnostiach, aby v konečnom dôsledku práve ministerstvo kultúry dalo tento súhlas. To znamená, že doterajší odsek 6 sa v danom zákone prečísluje na odsek 7 a novelizačný bod 2 znie: „V § 17 ods. 4 písm. a) sa čiarka na konci nahrádza bodkočiarkou a pripájajú sa tieto slová, citujem: „Na rozhodovanie sa vzťahuje obmedzenie podľa § 8 ods. 5 druhej vety.“.“ To znamená, že sa upravuje aj stav, ktorý sa zavádza v § 8 v prípade náležitostí, o ktorých môže zastupiteľstvo rozhodnúť zamietavo. Dámy a páni, myslím, že táto problematika je každému zrejmá. Návrh zákona je, myslím, transparentný a umožňuje vypĺňať buď biele miesta, ktoré ešte stále sú v niektorých obciach alebo miestach s umiestňovaním pamätných tabúl alebo sôch naozaj tým osobnostiam slovenskej histórie, ktoré si to zaslúžia a ktoré nemôžu za to, že už nie sú medzi nami, že svoj osud dokonali, že svoj život v minulosti obetovali pre dobro veci, pre šírenie základných ľudských práv, vrátane, povedzme, práv národných, boja za slovenčinu. A, bohužiaľ, politické rozvrstvenie ich nasledovníkov v niektorej obci je také, aké je a môže brzdiť umiestnenie a uctenie si ich pamiatky. Takže myslím, že problematika je zrozumiteľná a že nájde u vás podporu. Ďakujem pekne.